Ehdokas sai lainvoimaisen tuomion viime vuonna.

Puoluesihteeri Riikka Slunga-Poutsalon mukaan ehdokkaan tuomion olisi pitänyt tulla esiin ehdokassopimusta tehdessä. PERUSSUOMALAISET

Lapsen seksuaalisesta hyväksikäytöstä tuomittu mies on päässyt perussuomalaisten kuntavaaliehdokkaaksi Etelä-Pohjanmaalla.

Etelä-Pohjanmaan käräjäoikeuden tuomiolauselmasta käy ilmi, että keski-ikäinen mies sai viime vuonna 5 kuukauden vankeusrangaistuksen lapsen seksuaalisesta hyväksikäytöstä.

Vankeusrangaistus on ehdollinen. Koeaika päättyy 31.12.2017.

Tuomio on lainvoimainen.

Miehelle on mittava rikosrekisteri. Hänellä on mm. lainvoimainen pahoinpitelytuomio vuodelta 2014.

Nyt heitit sellaisen viestin

Uhrin suojelemiseksi Iltalehti ei kerro miehen nimeä eikä kuntaa, jossa hän on ehdolla.

Iltalehti tavoitti tänään miehen listoilleen ottaneen perussuomalaisten paikallisyhdistyksen puheenjohtajan.

- Tuota, nyt heitit sellaisen viestin, että minä en ollut edes tietoinen tällaisesta asiasta eikä minulle ole kukaan asiasta kertonut. Tämä tuli täysin puun takaa, paikallisyhdistyksen puheenjohtaja kommentoi asiaa Iltalehdelle torstaina.

Iltalehti ei kerro hänenkään nimeä uhrin suojelemiseksi.

- Siinä vaiheessa kun hänen ehdokkuutensa tuli ilmi, olemme lähettäneet jäsenillemme, kuten muiden ehdokkaiden kohdalla, jopa sähköpostikyselyn, jossa tiedustelin, onko kellään mitään tietoa, joka vaikuttaisi tämän ja tämän henkilön ehdokkuuteen. Ja kukaan ei minulle ole tällaisesta viestittänyt, puheenjohtaja lisäsi.

Kysyittekö te tai joku muu suoraan ehdokkaalta itseltään tämän taustoista?

- En kyllä jaksa muistaa, kuka tämän ehdokkaan lomakkeet on täyttänyt. Mutta kyllähän siinä sellainen kohtakin on.

Niin?

- Onko se nyt sitten jäänyt huomioimatta, jos kaveri ei siihen itse kiinnittänyt huomiota. Se on nyt sitten valitettava asia. Ja sillehän ei nyt enää mitään voi, kun keskusvaalilautakunta on ehdokkuudet siunannut.

Puoluesihteeri järkyttyi

Perussuomalaisten puoluesihteeri Riikka Slunga-Poutsalo kuuli asiasta Iltalehdeltä torstaina.

Miltä tällainen kuulostaa?

- No, aika järkyttynyt olen, siis ihan oikeasti tosi järkyttynyt, Slunga-Poutsalo kommentoi.

Hänen mukaansa asian olisi pitänyt tulla esiin ehdokassopimusta tehdessä.

- Ehdokassopimus on ehdokkaan ja yhdistyksen välinen asiakirja. Siinä käydään läpi muun muassa se, että ollaan kerrottu taustoista rehellisesti, mahdollisista tuomioista, vireillä olevista oikeuskeisseistä ja muuta.

- Ja nyt vaikuttaa siltä, että jos tällainen ihminen on listalla, niin hän on valehdellut yhdistykselle taustoistaan. Mitään muuta syytä minä en tähän löydä.